khistorydata/jeongjo-sjw-relations huggingface dataset:
정조 8년
甲辰正月初十日辰時。上御誠正閣。抄啓文臣泮居儒生親試入侍時。左副承旨安聖彬。右副承旨李時秀。假注書李敬五朴能源。記注官金健修。記事官李祖承。以次進伏訖。上命書傳敎曰。日寒如此。禁府時囚保放。待日暖。還囚捧供。仍命抄啓親試試官。率應製人員入侍。考官判府事李徽之。提學鄭民始。直提學徐有防。檢校直閣金載瓚。率抄啓文臣諸員入。行四拜禮訖。徽之進前曰。日氣不調。聖體。若何。上曰。一樣矣。徽之曰。臣有區區所懷。敢此仰達矣。臣之爲人。萬不近似。而兩朝眷遇之恩。雖以山海之弘廣。難與爲比。臣無他才能。只以筋力奔走。不憚勞苦。爲一分報答之計矣。今則犬馬之齒。旣洽七旬。精力已衰。筋骸已疲。萬無隨行逐隊之勢。日前敢以草草數字。仰瀆宸嚴。以冀終始生成之澤矣。不料溫諭斯摯。未蒙體諒之恩。故復此冒瀆。然臣非遐外之臣。處於近郊。時參候班。仰瞻耿光。則不勝至願。上曰。卿之筋力尙强。且樞銜亦非大段劇務。決難許施。然而卿懇若此。當觀來歲。可以體諒矣。今日日氣稍寒。卿則先退。可也。上曰。注書出去。泮儒待令與否。斯速知入。賤臣承命催促。仍與儒生等偕入。上曰。諸生次次進前。柳師模等。進奏姓名訖。上曰。日寒此酷。予當宣薏苡。爾等各喫。善做文以呈。可也。上命書傳敎曰。親試試官不備。前參議金憙敍用。仍下敎曰。原任直閣金憙。令該曹口傳付軍職。出榻敎上曰。戶房承旨入侍。出榻敎上命書傳敎曰。在外承旨許遞。前望單子入之。待下批與都承旨牌招。又命書傳敎曰。承旨房仍。時秀曰。新除授承旨李養鼎。以前任東萊府使。方在奪告身中。何以爲之。敢稟。上曰。幾皆減等。餘等無多。蕩滌敍用。可也。出擧條上命書傳敎曰。慶州失火民家。數甚夥然。殊極矜慘。元恤典外。依近例以會付穀。優數題給。仍令道伯。嚴飭該邑宰。趁卽斫給材木。期於奠接。萬一疎漏。隨現難免重勘。亦以此意。自廟堂措辭行會。上曰。李集斗。何不擬獻納望乎。仍命添書以入。上命書傳敎曰。朝參在明。兩司不備。未肅拜及疏批未下在外人。竝許遞。與未差之代。前望單子入之。待下批。未署經人。除署經。竝卽牌招。以爲備員參班之地。仍命試官考券訖。謂鄭萬始趙濟魯李翼晉成種仁曰。今予以爾等爲臺諫。須各陳十餘條。毋負予求言之意。可也。仍命退。諸臣以次退出。
정조 8년
甲辰正月初十日午時。上御誠正閣。召對入侍時。參贊官李養鼎。侍讀官林濟遠。檢討官李錫夏。待敎李崑秀。假注書李敬五。記注官金健修。記事官李祖承。以次進伏訖。上命讀寶鑑。濟遠錫夏崑秀養鼎讀自三十九編二十板。止二十五板。上命各陳文義。濟遠曰。此嶺南人趙任道之疏也。所論諸條皆緊切。而以立聖志修聖學。爲第一條者尤好。朱子封事。以人主一心。爲急務中大本者。正此意也。修學是人主大本而立志又爲修學之本。此等處。正好留念矣。上曰。所陳好矣。錫夏曰。適因文義。敢此仰達矣。昨冬字恤典則之頒下中外。申飭擧行。與顯廟朝收養遺棄兒之擧。實相符合。甚盛德事也。凡在臣庶。孰不欽仰德意。惕念奉行。而第念飭久則易致懈弛。且今日寒。有甚嚴冬。稚弱凍餒之患。難保其必無。伏願更加另飭。俾有終始之效焉。上曰。所奏甚好。惠廳及京兆各部。申飭。可也。仍命退。諸臣以次退出。
정조 8년
行都承旨尹塾坐。行左承旨李亨逵坐直。行右承旨朴祐源坐。左副承旨李養鼎坐。右副承旨吳大益坐。同副承旨李時秀坐直。注書二員未差。假注書李敬五仕朴能源仕直。事變假注書金孝建仕。
정조 8년
李時秀啓曰。常參經筵。取稟。依例爲之事。已有下敎矣。明日亦當依例。取稟。而天寒陡劇。無異隆冬。更待日暖間。取稟之意。敢依例。取稟。
정조 8년
李時秀啓曰。臣依下敎。與兵曹參知鄭存中。招致各所軍士於肅章門外。以下敎內辭意。勞問後。所著襦衣一百七領。各別考察。一一分給之意。敢啓。傳曰。知道。
정조 8년
以校理徐有成。副校理金履正。副修撰權以綱牌不進罷職傳旨。傳于李時秀曰。只推。
정조 8년
承旨前望單子入之。李亨逵吳大益落點。
정조 8년
大司諫前望單子入之。徐有防落點。
정조 8년
承旨前望單子入之。朴祐源落點
정조 8년
傳于李亨逵曰。新除授承旨。牌招察任。
정조 8년
傳于尹塾曰。右承旨入侍。
정조 8년
李時秀啓曰。春帖子製述官中。時無職名人。令該曹口傳付軍職。何如。傳曰。允。
정조 8년
吏曹口傳政事。監察金胤行。都摠都事李昌會。監察趙雲履。都摠經歷柳鎭爀。監察洪挾。訓鍊判官安栐。監察南漢昌。訓鍊判官宋益休。監察尹九宗。禮曹佐郞李漢龍。監察朴忠煥。宗簿主簿李載徽。監察宋煥德。典籍柳誨。監察李義寅。禁府都事李正圭。監察許霔。儀賓都事趙象存。監察李尙琦。漢城主簿金履九。監察李廷書。工曹佐郞沈喜永。以上相換。
정조 8년
以全羅監司洪忠道恩津運穀船漂失事狀啓。傳于李時秀曰。初何不擇船發送。致有此中路漂失之擧乎。人命俱獲生存。雖極多幸。本道不能檢飭之失。在所難免。洪忠監司申大升。從重推考。此後更有此等之弊。先自道伯。別樣論勘。以此嚴飭。且中該道列邑執船之際。一任下吏之操縱。呼冤載路。向筵筵臣。至以差遣繡衣。審覈處之爲請。大抵監司若能束濕。豈有是也。以此意。一體嚴飭。自廟堂。今日內使之行會。
정조 8년
以黃海監司宗親子支士民婚葬過時者。另飭顧助事啓本。傳于李時秀曰。昨年特敎定式。何等丁寧。則歲翻已久。兩西外尙無登聞之事。豈其十二朔之內。無婚葬愆時之類乎。藉令道里有遠近之殊。登聞亦隨以不均。畿甸之反後於此兩道。決知爲不勤擧行之故。該監司推考。自廟堂關飭。使之據實狀聞。此外五道。一體申飭。
정조 8년
朴祐源。以禮曹言啓曰。卽接元陵別檢所報。則本陵陵上莎草。自去年十二月二十九日。至今正月初九日。一向無頉云矣。敢啓。傳曰。知道。
정조 8년
吳大益。以刑曹言啓曰。稍實邑中更定配所草記。命下矣。罪人金元得。平安道价川郡定配所。卽爲押送之意。敢啓。傳曰。知道。
정조 8년
右議政金熤箚曰。伏以。臣曩叨重任。罪積瘝官。荐陳乞解之懇。獲蒙許副之恩。是蓋慈覆之天。特推生成之澤。俾得免於冥塗擿埴。自底顚踣。臣於是。庶幾仰戴洪造。優游散地。無負曲保之聖意。以爲不報之報矣。不意昨者。枚卜之命忽下。而謬恩又及於臣身。臣聞命驚惶。神精隕越。臣之駑下樗散。輪翮無取。聖鑑之所悉燭也。經歲伴食。有僨無效。聖朝之所已試也。金甌誤卜。一之已甚。其可再乎。始也不審而輕授。已有累於則哲之明。今者已試而再誤。不幾爲玩天工之歸耶。噫。人主致治之道。論相爲大。相不得其人。則將何以毗輔一人。總率百僚。贊成一代之治乎。三代聖王之必愼其相者。蓋以是也。今殿下嚴恭寅畏。宵旰憂勞。圖治之誠。非不至矣。獨於置相之道。不少難愼。至使如臣無似。初旣濫竽。再蹈僨轍。是豈以聖智獨運。萬幾無曠。無所事於輔相而然耶。抑或以環視朝著。無一其人。姑取其宿趼。而使之備數而已耶。雖以堯舜之聖。亦必責成於其下。以殿下明理之工。豈或遺照於此。而官不必備。惟其人。聖人之訓也。亦豈可以乏人而使匪人。備其官耶。臣誠愚昧。不敢知聖意之所在也。且念以臣淺劣。致此隆顯。亢滿招災。理所然者。鬼猜人怒。終必無幸。是則雖屬臣一身之私。在聖朝終始全保之恩。亦豈曰無傷也乎。惟聖明。特軫聖簡之不可再失。俯察臣言之實非外飾。亟許收還成命。改卜賢德。使公私俱幸。不勝大願。答曰。省箚具悉卿懇。重卜于卿。予意則深。以卿平日體國之心。何乃循常推讓。不念康濟之義耶。竊爲卿慨歎。安心勿辭。卽起視事。仍傳曰。此批答。遣史官。傳諭于右議政。
정조 8년
知敦寧府事洪樂命疏曰。伏以。禮成親祼。克伸孝思。經宿回鑾。玉體萬安。臣民忭幸。中外惟均。仍伏念。臣以螻蟻微物。敢將悲苦之衷。干瀆於崇嚴之地者。今幾遭矣。誠意淺薄。迄未蒙允。自知猥越。冞增惶兢。理宜蹙伏泯默。以俟處分。而乃敢申控血懇。冒死瀆擾者。豈不以尸竊之恥。逋慢之懼。有甚於猥越惶兢之忱哉。臣之病廢。亦旣有年其間除擬。不啻屢屢。東西推遷。實兼相仍。有若臣身不可一日閑散者。而臣則偃仰在床。不思蠢動。俸祿徒隷。若固有之。以官名則爛燁矣。而於官事則茫昧耳。若今所叨。雖曰閑局。亦豈養病之設。而且以向日內資事言之。旣忝提擧。漫不省事。罪在不飭。罰止薄遞。慙惶交切。追思汗背。兼任猶然。實職何論。細務若此。大事可知。顧臣本心。豈欲如是哉。第緣疾病癃痼。神精消亡。床笫之間。作一籧篨。飢飽寒暖。不屬自己。坐臥起居。全須他人。凡種種生人之事。都付於若存若亡。怳惚矇矓之中。一日在職。則爲一日之尸竊。二日在職。則爲二日之逋慢。當食而念及於此。則擧匙而忘進。當寢而念及於此。則據抌而失睡。且恥且懼。忽忽若喪心。此臣所以申控而瀆擾者也。況伏奉前疏之批。至謂之恬退之操。臣於是。惝怳驚懍。實不知恩諭之爲感激也。古之賢士大夫。或功成而退。或輕爵祿而退。或安分知足而退。此之謂恬退也。若臣則不幸廢疾。力不從心。不得已而求退者也。如臣者謂之恬退。孰不可謂之恬退。日月之明。猶有所遺照。堯舜之聖。猶難於知人。惟我殿下。德侔堯舜。明竝日月。而臣愚死罪。惟此一言。得不爲嚬笑之一失耶。然此莫非臣於去就之際。不善周旋。有足以上欺之致也。臣誠踧踖。益莫知措躬之所也。臣之平生去就。無他情勢。只視病之如何耳。病可强則出。病不可强則不得出矣。其奇怪百疾。今不敢更爲覶縷。而最是虛勞之症。愈往愈劇。一日所進。不下十數脚痺之症愈痼。寸步之外。不能自致。此所謂殆天所廢。遲任不能之訓。先正乞身之義。設令拚棄。而實無奈自强於進取。則竟亦尸竊而已。竟亦逋慢而已。雖不欲申控血懇。其可得乎。噫。光陰如流。歲律將盡。病隨年深。凜凜朝夕。實無久長之理。一向遲回叨冒。以畢餘生。則撫念心跡。寧不自悼。伏惟殿下。天地父母。俯賜矜憐。特許休致。俾臣無所愧恥。無所憂懼。而優游田里。涵泳聖澤。得以粗安乎。臣子之義分。則異日泉塗。歸詑父母。儻或有知。亦必攢祝嘉悅於冥冥矣。然生安死榮。莫非君恩。昊天罔極之報。曷足以隕結爲喩哉。疾聲之呼。聲不暇緩。語不暇擇。推願聖明。恕其僭越而垂仁曲察。以卒生成之澤焉。答曰。省疏具悉。蓋有取耳。不欲便捨。春和不逮。必有少間之隙。卿其勿辭上來。
정조 8년
執義徐有成疏曰。伏以。歲籥載新。天休滋至。臨壇祈穀。誠禮備至。冒寒回鑾。聖體益康。臣民慶忭。曷有其極。仍伏念。臣觸事憒憒。百不猶人。曾於昨年春。猥膺京試官之除。奉命南下也。罪著溺職。罰止薄竄。曾未幾何。旋蒙宥還。臣歸對老母。闔門攢手。誦傳恩言。鄰里動色。負罪賤臣。何以得此。臣雖糜身粉骨。莫報萬一。則只有感淚之被面而已。乃者罪籍未離。職名先授。恩敍纔下。除旨聯翩。旬月之內。歷叨三司。到底洪造。與天罔極。第自遭彈以後。三司一步。鐵限在前。豈可以時月之稍久。揚揚冒出。而適緣親享隔日。將事義重。他不暇顧。冒沒出肅。殆同無故之人。自顧慙恧。廉防都喪。臣雖厭然。人將謂何。且臣老母。素抱貞疾。居常凜綴。而近因天行輪感。宿病越添。痰嗽達宵。肢節不仁。泄痢彌日。眞元頓鑠。多般調治。藥餌罔效。臣無他兄弟。獨自扶將。實無頃刻離捨之望。玆敢疾聲仰籲。悉暴微懇。伏乞聖慈。俯垂矜諒。亟遞臣見帶之職。以便救護。仍治臣瀆擾之罪。以肅朝綱焉。臣方丐免之不暇。豈宜贅及他說。而方當三陽之回泰。竊有一言之仰復者。伏惟我殿下。嚴恭寅畏。克盡對越之誠。聰明睿智。益篤典學之工。厦氈淸燕。惟以方冊而潛心。絲綸惻怛。常恐一夫之失所。是宜治化徯志。和氣致祥。而連歲告歉之餘。有星又孛于西。噫嘻。此何故也。今日卽新元也。臣不敢知我殿下緝熙之工。猶未臻於日新而然歟。我殿下敎育之方。猶未盡於作新而然歟。抑未知和泰之象。猶有所未徧。而陰沴之積。尙有以上干歟。第以治逆一事言之。有國之刑政。孰大於此。而合辭中諸賊。勿論舊啓新討。一味玩愒。出場無期。生未擧肆市之典。死不施收孥之律。遠者爲八九年。近亦不下二三年。惟彼凶戾之氣。不滅不散。盤結凝聚。打成一團。闖伏兩間。天和安得以感召。咎徵安得以消弭耶。伏願殿下。履玆新正。廓揮乾剛。亟允臺請。夬擧王章。則太陽正中。氛穢之祲。自可消矣。至和旁達。豐亨之祥。自可致矣。豈不休哉。豈不盛哉。臣之所陳。言雖陳腐。用之則新。事若傅會。行之有效。惟殿下。深留聖意。則國家幸甚。臣民幸甚。答曰。省疏具悉。悉諭矣。
정조 8년
大司諫南玄老疏曰。伏以。歲籥維新。天休滋至。慈聖膺岡陵之祝。元良就岐嶷之質。攢頌抃蹈。率普惟均。仍伏念。儲位冊封之禮。不宜一日虛徐。祖宗所以眷佑者在此。臣民所以顒祝者在此。先王盡蚤敎之方。三代重豫建之儀。況今能食能言之歲。次第以過。敎數敎方之年。行且不遠。睿姿夙成。足任過闕之趨。天性仁孝。可展問寢之誠。則不待有司之請。宜擧常行之典。而因循三歲。迄無成命。八域延頸。誠不勝企仰祈祝之至。猗歟休哉。今年卽甲辰之年也。堯皇之卽位。英考之踐阼。俱在是年。則今玆冊禮之亦行於是年。尤豈不重有光也哉。況又篤生之月。三聖攸同。遐壽之期。萬年是祝。則求之於禮。考之以時。亦不可遇是歲而遷就也。明矣。臣非不知我殿下臨事克愼。惜保祈永之聖意。而上天付畀之重。國勢磐泰之安。惟在於亟成大禮。早係衆心。則祈永之本。又何以加於此哉。伏願聖上。更加淵思。特循群下之情。爰擧蚤建之禮。以基宗社無疆之休焉。臣於此時。適叨諫職。署經有命。牌召儼臨。怵分畏義。固當趨承之不暇。而目下祈請。所重攸在。向來情勢。有難冒膺。玆敢隨詣陳章。自外徑歸。尤切悚惶踧踖之忱。答曰。省疏具悉。不念事體之至重且大。乃如是耶。
정조 8년
掌令金履正疏曰。伏以。滓穢賤臣。罪積逋慢。鈇鉞是竢。而一向寬貸。偏加收攬。數朔之內。軍銜荐降。有擬輒授。隆恩盛德。有若慈父之偏戀於癃癈之子。不忍暫釋於鞠育之間。嗚呼。從古人臣之受恩於君父者何限。而豈有如臣之萬萬無狀。偏被殊渥。愈往而愈摯者乎。臣固感激洪造。奔走盡分。以報國恩之萬一。而又於南殿陪扈。輦路引接。天語琅琅。眷注特重。一軍動色。百僚聳觀。臣雖卽地糜粉。不足以承其寵靈也。臣誠踧踖罔措。若隕淵谷。寤寐一念。亶在於早得死所。少輸腔血。而忽於永陵典祀之辰。伏奉聖旨。以臣爲司憲府掌令者。臣且惶且驚。益不知所以也。噫。臣之釁累之難贖。一世之所知。念斷榮塗。泥首自靖。以爲愚臣不報之報者。積有年所。而今又誤恩荐加。榮動瞻聆。臣於是。戰灼歷日。氷炭交中。寧欲鑽地以入。而不可得也。況是風憲陞品。地望稍別。有非人人所可冒據者乎。顧今民彝不明。亂逆層生。誅討之責。專在言地。庶僚是曠。恬憘爲事。繩糾之道。自有風裁。而如臣之至愚極陋。百不猶人。臣實自知。不文無識。鹵莽空疎。臣實自知。轉觸動咎。不堪從宦。臣實自知。置之閑司。猶患不稱。矧玆掌憲之職。何等顯秩乎。內顧慙恧。有靦抗面。偃息自如。一味違拒。天恩如海。若不動心。臣罪到此。萬死猶輕。且伏念府啓中金養淳事。有不可參涉者。以此引避。旣有已例。一門之內。宜無異同。此亦臣之不能蠢動之一端。玆敢瀝血陳暴。仰瀆崇聽。伏乞聖慈。天地父母。俯垂諒察。亟命鐫改。仍治臣慢命之罪。以肅朝綱。以安私分。不勝幸甚。臣方乞免而敢以擧國顒望之忱。仰陳於黈纊之下。惟聖明垂察焉。竊伏念。國家今日急務。莫先於遄擧儲嗣之冊禮也。於戲。天以吾東。將躋純熙。降我元嗣於二聖誕彌之月。載擧丕號。大定國本。宗社鞏磐。臣民延頸。千萬年繼承之休。實基於斯。顧今虹流之月。方屆再回。電繞之星。載瞻三周。天人之表自成。岐嶷之姿殊異。上以副兩宮怡悅之情。下以叶八域歡慶之忱。此時聖心之嘉賞。尤當如何。古昔聖王。早建儲位。爲其天下之命。懸於太子也。是故端冕之負。南郊之見。厥在初生。顧我朝建嗣之擧。亦有沖年。此可見邦基之所托。人心之攸係。固不容少緩也。且以爲國家長慮之道言之。主鬯之位。尤不宜暫曠也。明矣。伏願殿下。念皇天篤佑之休。體祖宗預建之謨。亟擧彝典。早行褥禮。以幸宗社。以答臣民焉。答曰。省疏具悉。所陳當留意矣。
정조 8년
咸春君李昌運疏曰。伏以。社壇親祼。鑾蹕穩旋。廟宮祗謁。誠禮克伸。川至之福。與歲俱新。臣民歡忭。曷有其極。仍伏念以人臣。而受恩於君父者何限。而豈有若臣身之偏蒙殊異之渥。屢被奬拔之眷者乎。臣地本寒素。才又譾劣。前後踐歷。罔非踰分。圖報一念。素所弸結。至於御局之特簡。摠帥之移除。俱出異恩。周旋兩營。于玆有年矣。雖使臣。塗肝腦而糜身骨。未足酬其洪造之萬一。每一思惟。怱不知臣身之爲已有也。只緣人器不稱。觸事昏昧。屢速罪戾。輒蒙庇覆。有若慈父之詔迷子。愚賤如臣。何以得此。恩山德海。天地莫量。今此摠戎除命。忽加於已試蔑放之地。惝怳懍惕。繼以感泣。以臣塵刹微願。只思殫竭駑鈍。而顧今年貌已衰。膂力旣愆。比之年前。已不啻落下幾層。按例應行之事。尙患顚錯。餉簿軍摠之繁。尤難剸理。前頭狼狽。勢所必至。怵畏義分。粗勉拚死生驅策之計。而揣量神精。必多臨事務僨誤之慮。私心悶蹙。當復如何。況且本廳流來積弊。日痼月甚。將至於莫可收拾之境。以臣庸愚。夫安有蘇殘祛瘼。隨事整頓之望。而第有目下一二遑汲者。固當登對時。據實陳達。恐或條緖煩蔓。辭不達意。玆敢冒入文字。仰塵崇嚴之聽。尤增悚惶之忱。蓋本廳支放及需用。專靠於餉耗與屯稅。而應料軍校都額。爲四百九十有一。一年廩料衣資之應下者。米爲三千七百十三石零。錢爲四千一百十六兩零。雜穀爲二千二百八十八石零。外此一年各樣公用之數。雖多寡隨時不同。大約少不下米爲二百五十石零。錢爲二千一百兩零。而各項應捧。以近年中摠言之。需米耗米合爲三千七百五十石零。均廳給代條及屯稅錢。合爲五千三百二十兩零。屯稅雜穀爲一千六百四十六石零。以此分排。則一年用下。每患不足之中。一自辛丑歉荒之後。還弊轉甚。耗條隨減。屯稅所收。亦不如前。一年稍食各樣公用。尤難支繼。臣之初叨是任也。或因廟堂之指揮。或循軍校之物情。汰冗額而省浮費。成節目而釐穀簿。每年得之於減額之中者。僅爲米一百十二石零。錢七十五兩零。雜穀二百十九石零。猶不補其不足之數。而殆若沃焦釜而灌漏卮矣。不幸又値壬癸兩年之歉荒。元餉停退。合爲一萬四千五百石零。故耗米之隨縮者。亦爲一千一百石零。且所捧元餉與耗。各邑需米。以錢代捧。故各倉所儲。惟錢而已。元額將士一年廩料。本無以錢代下之例。則只當以米上下。而目今支放。僅支正月。正月以後則萬無措手之望。勢將以錢貿米。而當初代捧。每石爲五兩。卽今市直。每石殆近七兩。則以此所捧之錢。貿彼支放之米。每石不足之價。幾爲二兩。而通計當貿之米。乃爲二千九百二十石之多。則價之不足者。不下五千八百餘兩。而本廳軍儲自來匱乏。如上所陳。實無拮据之道。眞所謂無麪之不托。言念軍政。固已萬萬罔措。大抵本廳革之。則已不革之前。宜有接濟支保之策。而軍需旣如是枵然。則尙何望軍伍之團束。節制之嚴明乎。以臣愚見。他司經用。雖不敢直請移劃。本廳貸下。宜可以及此推來。向於己亥年間戶曹之貸去餉米。旣爲五千石矣。以米還推。則可以繼用支放而耗米代錢。自當還分。仍作元餉。度支形勢。如或不贍。以關西米劃報。則雖不得卽地發賣取剩。亦當藉此而推移補用於不足之米價。而隨卽添餉。未爲晩也。目今捄急。實無出於此矣。以北漢山城言之。地旣磽确。民不耕種。許多僧俗之命脈。專仰糶糴之滲漉。而兩年以來。屢萬城餉。各邑則分留以穀。山倉則只儲以錢。呴濡之資。已矣無望。荷擔之患。勢將立至。保障募民之方。若是疎虞。尤豈非悶迫者乎。以臣愚見。餉還之捧留各邑者。姑觀秋成。一齊輸納于山倉。一以爲儲峙軍資之道。一以爲城民聊賴之方。恐似得宜矣。屯牙兵及屯壯抄之散在畿輔各屯者。合爲六哨。卽待變團束之卒而定額納米。此所謂寓兵於農者也。逃故代頉。使哨官之差屯監者。自得充定。而屯監。逐年換差。故任輕力綿。客地生疎。其所充額。率多兒弱。亦有虛伍。每當收米之際。不無騒擾之弊。丙申年間。前摠戎使臣具善復爲慮此弊。依守禦廳例。使各該邑簽丁代頉之意。筵稟蒙允。而外邑。初不奉行。屯哨官自得充定之弊。依舊自如。屯兵之難支。需米之難捧。日甚一日。以臣愚見。依丙申筵稟定奪。簽丁充額。更令該邑擧行。而收米一款。獨使屯監主掌。則不但充額收米。分作兩岐。而生熟有別。實多撓民之患。亦令屯在各邑。依額準捧。傳授屯哨官。使之上納。則可除該邑馱載之弊。亦無屯民渙散之慮矣。至於各屯軍需保一千七百六十名。代頉及收米。亦是哨官之所管。故其弊之滋甚。一如屯壯牙兵之騷擾難保。充定之際。不免侵漁之患。徵捧之時。亦多逃散之類。不但爲弊於本廳。反爲貽害於屯民。若此不已。則不出數年。屯保需米之數。必將減縮矣。以臣愚見。本廳各邑軍需保人。旣自該邑。隨闕代定。捧米上納。則獨於屯保。不必委之於一哨官。以貽無窮之弊。嗣後則各屯軍需保代頉收米。依各邑保例。使各該邑主管。而上納之規。亦依屯壯牙兵例。捧授屯哨官。無至愆期。而毋論屯保與壯牙兵。各邑一或稽忽。不善遵行。則自本廳。草記論罪。恐不可已也。方當六道告歉。九重貽憂之時。若是煩聒。極知猥屑。事係軍政。不容泯默。敢此冒死仰懇。伏乞下詢廟堂。亟賜施行。則軍儲軍食之遑汲者。可以紓矣。城民屯民之渙散者。可以奠矣。惟聖明裁處焉。答曰。省疏具悉。疏辭。下廟堂稟處。
정조 8년
兵曹判書李𡊠疏曰。伏以。三陽載返。百祿滋至。社壇擧親享之儀而玉體彌康。廟宮行祗謁之禮而聖孝克伸。區區頌忭。曷有其極。仍伏念。臣之忝叨見職。居然經歲于玆矣。挽近以來。未有如臣之久縻。歷數前後。亦未有如臣之蔑效。未知我殿下。何所取於臣。而終始委任。有若責成者然哉。噫。臣之本末長短。惟聖明所俯燭。誤恩荐加。重務遽畀。臣感激殊遇。冒昧承膺。而才固不稱。識又未周。念結報效而竟多孤負。誠切修擧而輒致僨誤。臣居常惶恧。靡所容措。耿耿一心。惟在於早被恩遞。獲免大何。豈意眷注之私。愈往愈摯。臨事則每煩指敎。有罪則曲賜容貸。一月二月。遂至于今。是豈臣私心之所自期者耶。夫銓選之任。固所不輕。至於大政。尤係自別。而臣本自鈍滯。重以生疎。逃遁不得。黽勉奉行。草草了當。瘡疣百出。排擬之際。自多做錯。注措之間。未盡疎通。上以不能體飭諭之聖意。下以不能副恢張之衆望。負山之誚。曾所自料。僨轅之歎。烏可得免。纔尋辭單。擬竢公議。適値淸齋。召牌荐臨。分義是懼。章皇膺命。乍入旋出。雖緣副急。因仍蹲冒。終歸郞當。臣實自愧。人謂斯何。噫。臣姿旣庸陋。跡又單寒。一資半級。未嘗藉人吹噓。幸際不世之會。偏荷特達之眷。節次而推遷之。惟殿下賜也。簡拔而歷試之。惟殿下賜也。臣之頂踵毛髮。莫非我殿下攸賜。惟以不憚燥濕。筋力奔走。爲一分涓埃之報矣。至於權要之地。乃是睢盱之場。而徒恃寵靈。冥埴不已。畢竟顚沛。理所必至。與其冒居匪據。終累聖簡。曷若早解職務。毋陷大戾。苟使臣。久是任而稱其職。有所少裨於國事。則臣豈敢猥陳私義。必欲遞免後已哉。譏切尸素。愧積妨賢。一味向前。迷不知止。一日而增一日之懼。二日而添二日之憂。非敢以一經都政。自在當遞。引例辭遜之爲也。嗚呼。殿下於臣。天地也父母也。拂拭之恩。旣隆於伊始。生成之澤。宜軫于其終。此不待臣言之畢。而思所以俯諒而曲遂之也。玆敢瀝血陳章。仰瀆崇聽。伏乞聖明。特賜鑑察。亟遞臣中權之任。以重銓部。以安微分。不勝大願。答曰。省疏具悉。卿其勿辭行公。
정조 8년
大司成閔鍾顯疏曰。伏以。以歲之初。我聖上躬禱于社壇。展禮于廟宮。淸蹕載旋。玉體益康。臣民歡忭。大小同情。仍伏念。臣猥膺泮任。經歲于玆。雖其懼深瘝曠。罪積孤負。而幸値作成之會。頻覩曠絶之擧。每當衿紳之動色。輒覺微軀之與榮。竊自擬筋力奔走。少效涓埃之報。而不幸素抱痼疾。當寒添劇。癖積上攻。轉成關格。旅邸冷落。將攝失宜。委頓床玆。日益凜凜。似此證情。雖不敢悉溷宸聰。而近日本館。擧行多端。一日虛縻。實爲悚悶。玆不得不冒死仰籲於仁覆之天。伏乞聖慈。亟命遞臣職名。俾得安意調治。以行公私焉。臣又有萬萬惶愧者。敢此附陳。日者臣承命入侍。伏承聖敎。以圓點一事。屢勤淸問於韋布。旣又以到記後三日。勿拘額數之例。有所俯詢。旣未博考典籍。乃敢以依俙之跡。倉卒仰對。及夫退出。謹就前後事例。一一考閱。而若其後三日勿拘額數之例。則終未之見焉。至於昨日頒下傳敎之後。始知臣不審之奏。上妨如綍之宣。其顚錯不誠之罪。實無所逃。是奚止於古人一字誤而稱死罪者也。惶隕之極。冒死首實。亦願亟賜重勘。以爲奏語失實者之誡焉。答曰。省疏具悉。旣有先三之例。引用於後三日。足資旁照。卿之錯對。不必引罪。勿辭行公。
정조 8년
行都承旨尹塾坐。行左承旨李亨逵坐。行右承旨朴祐源坐直。左副承旨李養鼎坐。右副承旨吳大益坐直。同副承旨李時秀坐。注書二員未差。假注書徐瀅修仕朴能源仕直。事變假注書金孝建仕。
정조 8년
吳大益啓曰。合辭方張之時。憲府無詣臺之員。事甚未安。未肅拜呈告人員。竝卽牌招。何如。傳曰。允。
정조 8년
尹塾啓曰。春帖子製述官。旣已抄啓矣。大提學黃景源。待明朝牌招。以爲出韻科次之地。何如。傳曰。允。
정조 8년
傳于李養鼎曰。左承旨入侍。
정조 8년
傳于朴祐源曰。各殿春帖子製述人中。時帶臺職人。竝許遞。
정조 8년
李亨逵啓曰。假注書李敬五。身病猝重。勢難察任。今姑改差。何如。傳曰。允。
정조 8년
李敬五改差。代以徐瀅修爲假注書。
정조 8년
兵曹口傳政事。副司果單林濟遠鄭萬始趙濟魯成種仁李翼晉。
정조 8년
以金性完金聖曄任希默金啓淳等囚單子。傳于朴祐源曰。分揀放送。
정조 8년
尹塾啓曰。監察十三員內十一員未署經。今此望祭祭享。無以分排。在前如此之時。未署經監察。有署前行公之例。今亦依此出仕事。分付。何如。傳曰。允。
정조 8년
傳于朴祐源曰。有司堂上入侍。
정조 8년
朴祐源啓曰。備局有司堂上金華鎭徐有隣徐浩修趙時俊。依下敎。來待矣。傳曰。入侍。
정조 8년
以全羅兵使束伍器械修改趁未擧行事狀啓。傳于李時秀曰。何必急急收入。反致紛挐。更觀年事豐登。操練設行時。稍稍爲之之意。分付諸道。一體分付。
정조 8년
朴祐源啓曰。明日次對。兩司當爲進參。傳旨未下。引避退待外。呈告人員。竝待開門牌招。何如。傳曰。允。
정조 8년
以統制使李漢昌狀啓。間朔進上生塾鰒。海毒熾盛。不敢循例封進。惶恐待罪事。傳于李時秀曰。勿待罪事。回諭。
정조 8년
朴祐源。以弘文館言啓曰。本館下番修撰臣李泰永。以禁衛營從事官。今日本營上下坐起時。晝仕出去之意。敢啓。傳曰。知道。
정조 8년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而朝參相値。不得爲之之意。敢啓。傳曰。知道。
정조 8년
尹塾。以吏曹言啓曰。明日社稷祈穀大祭親臨受誓戒時。協律郞不可不備。掌樂正未差之代。口傳備擬以入之意。敢啓。傳曰。知道。
정조 8년
朴祐源。以觀象監言啓曰。文臣測候官李頤祥。方在罷職中。林濟遠。移拜臺職。其代以副校理林道浩。修撰李泰永差下。使之輪直。何如。傳曰。允。
정조 8년
李亨逵。以訓鍊都監禁衛營御營廳言啓曰。宣傳官武兼部將守門將四廳免新所入釐正節目事。傳敎矣。臣等相與收議各採廳議條。成節目修正以入之意。敢啓。傳曰。知道。
정조 8년
朴祐源。以賑恤廳言啓曰。中部八十八契一千一百二十三戶。內侍府七十三戶。東部四十契二千四百八十二戶。西部七百十七戶。合四千三百九十五戶發賣米。七百七十石六斗上下之意。敢啓。傳曰。知道。
정조 8년
行大司諫徐有防啓曰。臣之言議風采。本不合於淸朝耳目之任。已悉於前者引避之辭矣。昨日大僚。有該承宣請罷之奏。臣亦伊日承宣中一人耳。同在一院。與聞事務。罪罰之來。實無異同。顧何敢諉之以適帶閣銜。而晏然自在。不思所以自處之道乎。職名便屬當遞。蹲據大關廉防。有不可一刻仍冒於臺次也。明矣。宜卽引嫌。而忽遽之際。未及周旋。今始來避。所失尤大。請命遞斥臣職。答曰。勿辭。
정조 8년
吳大益啓曰。行大司諫徐有防。再啓煩瀆。退待物論矣。傳曰。知道。
정조 8년
義禁府啓目。備邊司郞廳孫克福原情云云。傳旨內辭緣。惶恐遲晩。刑推得情。何如。判付啓。付過放送爲旀。觀此所供。亦非下吏之罪。徒配次押送。該吏。特爲分揀。亦以此意。行會御史處爲良如敎。
정조 8년
義禁府啓目。東西班押班監察宋煥德李廷書等原情云云。傳旨內辭緣。泛稱遲晩。竝只刑推得情。何如。判付啓。付過放送爲良如敎。
정조 8년
義禁府啓目。東西押班監察南漢昌洪挾李羲寅尹九宗趙雲履李尙琦朴忠煥許霔金胤行等原情云云。傳旨內辭緣。泛稱遲晩。趙雲履段。所當請刑是白乎矣。曾經宣傳官勿爲請刑。旣有先朝受敎。議處爲白乎旀。南漢昌洪挾李羲寅尹九宗李尙琦朴忠煥許霔金胤行等段。竝只刑推得情。何如。判付啓。付過放送爲良如敎。
정조 8년
刑曹啓目。粘光州等官殺獄罪人鄭卜身等獄事云云。各別嚴刑。期於輸款之意。竝以分付。何如。判付啓。待新判堂出仕。詳細考閱。拈出疑端。出意見論理議處爲良如敎。
정조 8년
刑曹啓目。粘鳳山居童蒙徐一金擊錚內辭緣回啓云云。誣罔天聽之罪。不可以情出爲父。有所參恕。亦爲啓法重勘之意。竝以分付。何如。判付啓。更令新判堂。詳細考閱。出意見論理稟處爲良如敎。
정조 8년
甲辰正月十二日辰時。上御觀物軒。左承旨入侍時。行左承旨李亨逵。假注書李敬五。記事官李祖承李崑秀。以次進伏訖。上曰。禮房承旨入侍。出榻敎行右承旨朴祐源進伏。上命書傳敎曰。三昨夜銓堂前望筒中亞三堂。旣已點下。判堂。待後日政擬入之意。令銓曹知悉。以專經文臣殿講。取稟。命書傳敎曰。以十六日退行。又命書傳敎曰。十五日次對。進定於明日。仍命退。承史以次退出。
정조 8년
甲辰正月十二日申時。上御誠正閣。備局有司堂上入侍時。備局有司堂上金華鎭徐有隣徐浩修趙時俊。右副承旨吳大益。假注書徐瀅修。記注官車亨衢。記注官金鳳顯。以次進伏訖。上曰。今已歲翻矣。荒政蠲恤等編摩之書。果皆就緖耶。華鎭等曰。諸道所謄送者。尙多未來。故姑未及編成矣。上曰。年分冊。何以爲之。華鎭曰。此則已繕寫待令矣。上曰。今日入之。可也。賑恤始末。亦當一一條列。著爲成書。卿等亦須留意也。有隣曰。聖敎誠然。此亦不可無該載之篇矣。上曰。昨年旣有已行之例。今春賑恤。勢將有別巡頒給之擧矣。有隣曰。飢民亦必以昨年例顒望矣。上曰。明日次對。右相當造朝云耶。浩修曰。似聞相見禮日。欲肅謝云。而未能的知矣。上曰。原春監司狀啓謄報。卿等見之乎。有隣曰。謄報則未及見之。而私書中胎送啓草。故見之矣。上曰。將何以處之。有隣曰。此亦不可不給者。而若一開路。諸道必當競起。此可悶矣。上謂浩修曰。御製今幾校正。行當編輯。而此役亦甚浩大矣。使卿主管。果聞知否。浩修曰。印札見樣及粧䌙凡具。皆已經紀。而冊子下後。方可始役矣。上命備堂先退。仍命大益書判付訖。命退。諸臣以次退出。
정조 8년
行都承旨尹塾坐直。行左承旨李亨逵坐直。行右承旨朴祐源坐。左副承旨李養鼎坐。右副承旨吳大益坐。同副承旨李時秀坐。注書二員未差。假注書徐瀅修仕朴能源仕直。事變假注書金孝建仕。
정조 8년
傳于李亨逵曰。歲初次對。備堂懸病甚多。殊涉駭然。一竝牌招。使之進參。此單子更爲修整以入。
정조 8년
以十八日專經武臣殿講。取稟。傳于李亨逵曰。爲之。
정조 8년
禮曹判書前望單子入之。嚴璹落點。
정조 8년
刑曹判書參判前望單子入之。判書金魯鎭。參判鄭昌順落點。
정조 8년
李亨逵啓曰。禁衛大將李敬懋。時無職名。令該曹口傳付軍職。何如。傳曰。允。
정조 8년
兵曹口傳政事。副司直單徐有防李敬懋。
정조 8년
傳于李時秀曰。吏禮換房。
정조 8년
吏曹口傳政事。以吳載純爲漢城右尹。
정조 8년
傳于李亨逵曰。都承旨入侍。
정조 8년
以修撰李泰永擧條。傳于李亨逵曰。旣非處置則八字爲題。有違常格。況於請字之下。不書職姓名。亦係無稽。捧納承旨推考。擧條改修正以入。
정조 8년
李亨逵。以義禁府言啓曰。洪忠道忠州牧徒配罪人李得濟。極邊遠竄事擧條。昨已啓下。以其父年八十。繼以有定配收贖放送之命。徒配罪人李得濟。依擧條以極邊遠竄磨鍊施行。而依例收贖。卽爲放送事。分付該道道臣。何如。傳曰。允
정조 8년
李亨逵。以義禁府言啓曰。平安道三和府。勿限年定配罪人李潤慶。洪忠道槐山郡徒配罪人申應周。竝極邊遠竄事。承傳啓下矣。李潤慶。平安道渭原郡。申應周。慶尙道固城縣。竝極邊遠竄。而以承傳內辭意。添書於前罪目。依例發遣府書吏。押送于各其配所。何如。傳曰。允。
정조 8년
尹塾。以弘文館言啓曰。校理徐有成。副校理金履正。副修撰權以綱。旣有只推之命。竝卽牌招察任。何如。傳曰。允。
정조 8년
領議政鄭存謙箚曰。伏以。臣冒呈請急之單。顒俟體諒之恩。千萬不意近密之臣。擎宣手札。又有由單齎傳之敎。事曠前古。恩出常格。寶墨璀璨。雲漢昭回。辭旨溫諄。責勉備至。有非無似賤臣。所敢承當者。驚惶感激。心神惝怳。當食忘餐。當寢不寐。歷屢日而靡定。臣不幸罹疾。方在危域螻蟻殘命。生死何關。而君恩未報。朝露先晞。則誠爲不瞑之恨。病由勞心。非藥可醫。前後哀籲。冀續垂死之命。以圖塵刹之報。特荷容光之照。洞察病源。育物之仁。指示生路。安心調將之敎。欲其生而牖其迷。委曲懇摯。若父母之憂稚子。慈同顧復。澤浹肥髓。欲報之德。昊天靡極。百回莊誦。感淚無從。噫。關拆之賤。猶思效職。雀蛇之微。尙懷酬恩。臣遭際聖明。致位至此。殫竭圖報之忱。庸有其極。而訏謨彌綸。非臣之所可擬。區區所自勉。不過奔奏於簿書期會之間。而今則竝與奔奏之末。而未能自效。則無所藉手。已極惶愧。矧今新元履端。聖志益勵輔養相見。盛禮將行。大小臣工。罔不率職同慶。而臣職在元輔。病伏床笫。莫效鞠躬之義。未伸延頸之忱。下情耿結。罪戾層積。一縷未絶。省覺猶存。雖欲晷刻安心。其勢末由。痺澁轉痼。擔負自如。憂恐戰灼。實有摧殘以盡之慮。前後軫念之敎。至令不視庶務。從容調將。臣亦仰承德意。多方療治。以丐其生。而症是類中。非時月可起之疾。方當宵旰憂勤。體乾圖治之時。虛縻重任。一味尸居。揆以臣分。寧有是哉。日夜煎熬。神血益枯。心無可安之時。病無可瘳之日。似此實狀。臣不自言。日月之明。何以盡燭。臣之陳懇。非爲辭職也。直是病耳。大臣去就之雖有輕重者。苟有難强之疾。輒蒙許副。如臣無似。本不足有無。而況病尤難醫者乎。臣之向箚所云釋負就閒。賴天之靈。復起爲人。則夷險向前。盡瘁後已。卽臣之所自矢者。寫盡腔血。天實臨只。臣何敢一毫假飾也。感恩怵義。辭單不敢復呈。則宜卽以箚替陳。仰暴至懇。而數行文字。如欲構思。怔忡輒發。經營屢日。今始控籲。如蒙天地父母惻然垂矜。諒臣病之猝難爲人。察臣心之不能暫安。推廣安心之敎。以卒生成之澤。則自今至死之年。皆聖上賜也。疾痛之呼。言不知裁。臣尤死罪。乞被重勘。以安微分。臣不勝涕泣戰恐之至。答曰。省箚具悉卿懇。朝因度支長登筵。使之往傳筵敎。卿想聞知。際見箚本。愼節之尙未向差。切爲卿慮。今則揆地備員。卿自有分勞之所。惟冀安意調治。以副予慇懃之至意。仍傳曰。此批答。遣史官。傳喩于領議政。
정조 8년
右議政金熤箚曰。伏以。臣昨上短箚。略陳衷懇。而天聽崇閟。微悃未格。不惟不賜允兪。誨飭之諭。至嚴且勤。臣惶隕感激。繼以悶塞。莫省所以自處也。臣雖至愚。亦嘗聞古人事君之義矣。揆分度才。量而後入。不特爲一己之私也。事君以實。道理固當如此。苟或不量而進。匪分而濫叨。不才而竊據。是自欺也。欺君也。臣之始叨此任。不能力辭。終自歸於欺君之科。至今追思。惶汗浹背。惟以幸蒙洪造。旋解重擔。爲一分息補之道矣。不料今者。誤恩再加。濫職復縻。重貽聖簡之累也。噫。治道隆替。亶繫論相。雖在昇平之時。尙不可不愼。矧今天譴於上。民窮於下。時憂浩渺。國事泮渙。尤豈可不審而輕授。使匪人而備其官耶。三古以上。尙矣無論。雖在季世。凡厥爲相者。未必人皆賢俊。而亦能綽有才猷。鍊達事爲。足有以董率百工。總釐庶績。故乃能不負其職。以了一代之事矣。何嘗有如臣譾劣。苟充於相任。而能免爲治化之累者耶。臣本荒疎儱侗。上不足以論治體。下不足以當事務。眞所謂彼此不及。歇後無當之一賤品耳。雖於百執事之末。猶懼乎不事其事。則其不可擬議於贊襄之任。非但臣自知之明。同朝之所已言也。國人之所共知也。且念聖鑑之下。物無遁情。臣之無似。固已俯燭之悉矣。況又試可之後。伎倆盡露則。則哲之明。更無有毫髮之遺照矣。今何可再誤恩命。輕擲重任。上累朝家之擧措。下招四方之駭惑也。臣若徒恃寵私。不自量度。諉以宿硏。昂然冒當。則是實無忌憚之甚者。而不免爲怙終之歸矣。此臣所以聞命悸恐。神爽震越。寧被逋慢之誅。不敢爲承膺之計也。抑臣竊有所祈祝於心者。顧今重輪有慶。离明漸升。輔養官相見之禮。又已隔日。臣忝在其任。益切延頸之誠。計日以俟。先覩爲快。不虞之命。此際忽降。難進之義。如上所陳。若蒙聖明。竝賜照諒。亟垂許解之恩。以開進身之路。俾得與於盛禮之日。則實臣之至榮大幸也。答曰。省箚具悉卿懇。前批已及之。卿何不體認。又復尋箚控讓耶。誠意未孚。予方自顧歉愧。而在卿體國之義。恐不當如是邁邁。卿須安心勿辭。卽起視事。仍傳曰。此批答。遣史官。傳喩于右議政。
정조 8년
甲辰正月十三日午時。上御觀物軒。承旨入侍時。行右承旨朴祐源。假注書徐瀅修。記事官李祖承李崑秀。以次進伏訖。上命祐源讀諸公事。仍命退。諸臣以次退出。
정조 8년
甲辰正月十三日初更。上御觀物軒。都承旨入侍時。行都承旨尹塾。假注書朴能源。記事官李祖承李崑秀。以次進伏訖。上曰。道上有餓莩云。然否。塾曰。臣日前聞西小門外。有一婦女新産。而死於路上云矣。上曰。慘矣。未知凍死乎。餓死乎。塾曰。凍死云矣。上曰。卿之洞內。誰爲尊位乎。塾曰。臣爲之矣。上曰。抄戶時。果無應入人見漏之患耶。塾曰。臣所居之洞。別無落漏者。而但無籍之類。不得入矣。上曰。無籍者。曾有抄入之敎。且昨年亦有追入之事矣。塾曰。無籍之民。乃是最窮無依者。設使活出。難保爲朝家之民。而但天不生無祿之人。若未霑一視之聖澤。而塡于溝壑。則亦甚可矜矣。上曰。大雪之餘。日氣甚寒。儘不妨於民事乎。塾曰。聖上憂民之誠。至此。聽卑之天。豈不畀以康年乎。昨歲凶歉。臣實訝之矣。第聞閭巷。頗多癘疫。或有死亡云。若日暖則不無漸熾之慮。是可悶矣。上曰。餓饉之餘。癘疫復熾。則哀我元元。必多顚連。未知將何以救活也。上命書傳敎曰。近日日氣極寒。無異嚴冬。諸道賙飢之政。昨已措辭申飭。而京中各部貧家不能自存之類。必有死亡之患。令京兆。分付各部。一一搜訪報來。待報來。卽具別單以聞。名數設或夥多。部官則不必論罪。亦以此意。俾各知悉。仔細搜訪。限發賣畢給餓莩。各其洞長。另加審察。間五日或十日枚報京兆事。一體。分付。仍命退。諸臣以次退出。
정조 8년
行都承旨尹塾坐。行左承旨李亨逵坐直。行右承旨朴祐源坐直。左副承旨李養鼎坐。右副承旨吳大益坐。同副承旨李時秀坐。注書二員未差。假注書徐瀅修仕朴能源仕直。事變假注書金孝建仕。
정조 8년
尹塾啓曰。明日常參經筵。取稟。傳曰。停。
정조 8년
傳于尹塾曰。禮房承旨。馳詣宗廟景慕宮。奉審摘奸以來。
정조 8년
以掌令宋銓牌不進罷職傳旨。傳于吳大益曰。只推。
정조 8년
李養鼎啓曰。合辭闕啓。事甚未安。掌令宋銓。旣有只推之命。卽爲牌招。獻納李集斗。一體牌招。何如。傳曰。允。
정조 8년
以獻納李集斗牌不進罷職傳旨。傳于朴祐源曰。只推。
정조 8년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而立春相値。不得爲之之意。敢啓。傳曰。知道。
정조 8년
以全羅監司今春水陸操及巡點稟旨事狀啓。傳于李亨逵曰。此狀啓。以休紙。令政院。還下送。停操之意。使之行會。已至幾日。尙無祗受形止。其委折。問于該道伯草記事。廟堂知悉。
정조 8년
以全羅監司過時未婚葬顧助事啓本。傳于李亨逵曰。五邑擧行。咸平一邑外。俱甚駭然。猶勝於全不擧行。其餘四十八邑之經年閱歲。無一人報來。是豈非萬萬無狀之甚者。朝令之下。幺麽守令。焉敢如是慢忽。各該邑守令中堂上堂下侍從及文蔭武堂上官。竝越俸六等。文蔭武堂下官。竝令道伯。一一指名觀告狀聞後。令政院捧傳旨。來頭都政。除非設賑後承傳。限六朔勿敍右職。以徵他守令。該道臣緘辭推考。以此意。令廟堂謄關嚴飭。
정조 8년
以全羅監司行乞遺棄兒留養收養事狀啓。傳于李亨逵曰。以本道幅圓之大。口數如是零星。此殆邑宰不能悉心。搜訪收養之致。更令廟堂。嚴飭道伯。使卽嚴査列邑。形止。據實狀聞。該道伯。從重推考。
정조 8년
李亨逵。以濬川司言啓曰。本司都廳田翊顯。谷山縣監遷轉。代以御營廳千摠閔永喆差下。使之察任。何如。傳曰。允。
정조 8년
李時秀。以賑恤廳言啓曰。宜嬪房奴子曺漢乭。今正月初九日灰洞路上。得八歲男兒林三伊。欲爲收養。告于北部。自該部。同月初十日牒呈。故依願施行。帖文追後成給之意。敢啓。傳曰。知道。
정조 8년
吳大益。以義禁府言啓曰。副司直申尙權。亟施屛裔之典事。承傳啓下矣。申尙權。慶尙道昆陽郡屛裔。而以承傳內辭意。具罪目。依例發遣府書吏。押送配所。何如。傳曰。允。
정조 8년
吳大益。以義禁府言啓曰。保放罪人宋煥德李廷書。還囚後捧供以入之意。敢啓。傳曰。知道。
정조 8년
甲辰正月十四日辰時。上御觀物軒。右承旨入侍時。行右承旨朴祐源。假注書徐瀅修。記事官李祖承李崑秀。以次進伏訖。上命提調入侍。賤臣承命出。與藥房提調鄭民始偕入進伏。民始曰。今日日氣稍解。聖體。若何。上曰。一樣矣。右相明日則當肅命云耶。民始曰。未及聞知矣。上命招致議政府錄事。右議政明日肅謝與否。知入事。分付。賤臣出傳還入。上曰。今年。係是荐歉之餘。而元朝之雪。解凍之候。足占豐穰之徵。予心歡祝。豈有大於是。夫天地之大德曰生。當此公私儲蓄之俱罄。錫之大有。濟吾民於溝壑顚連之中。理固然矣。未知農家之說。果如何耳。民始曰。老農之言。皆以爲今年則必當大豐云矣。仍奏曰。相見禮吉日在明。而寒事漸弛。下情不勝慶幸矣。上曰。然矣。仍命退。諸臣以次退出。
정조 8년
甲辰正月十四日申時。上御誠正閣。承旨入侍時。行右承旨朴祐源。假注書朴能源。記事官李祖承李崑秀。以次進伏訖。上曰。二直提學入侍。徐有防進伏。上命書傳敎曰。上元在明。前後各一日弛禁。便成近例。自今日至十六日。夜禁弛禁之意。分付巡邏營門及巡廳捕廳。仍命書賜畿湖民人別賑資綸音。王若曰。嗟。爾畿湖民人。尙謂予甘玉食。而安細氈也耶。自秋而冬。至于歲翻。當寢而不能寢。當餐而不能餐。惟爾等鵠形鶉衣。顚連遑汲之狀。如在予眼中。爾等尙能知予心乎否。噫。畿湖之遭歉。凡兩歲矣。再昨年則畿湖兩道之外。諸路稍登。無他荒政之擾惱者。故凡係賙賑蠲恤之方專意。爾等。幸無捐瘠之患。而昨年則六路告飢之狀。相續登聞。殆乎應接不暇。惟予日夜憂勞。呼燭明發。不知爲幾許月矣。或移粟而往哺。或捐帑而補賑。東西塗抹。僅僅接濟。而畿湖則距京師未遠。聲聞最邇。春後賑事。可以從便拯活。故一番區劃之後。便若相忘者然。爾等。其以予爲眞箇恝然乎。嗚呼。畿湖八十餘邑。戶不下數十萬。有田而自食者能幾人也。就使有田。尙無可穫。況傭作之類乎。雖在樂歲。未免終苦。況荐歉之餘乎。縣門之租稅未償。鄕鄰之假貸已絶。甁罌之罄。莫救十口之飢。秉穗之遺。寧有一飽之望。予以是知爾等之無食也。海沿斥鹵。不宜綿農。山峽水澇。又傷旱田。寒女無可出之帛。蚩氓無可貿之絲。就隩之節已過。絲身之策無望。予以是知爾等之無衣也。無食無衣。何以卒歲。卒歲猶難。況玆春窮乎。向也臘雪未積。冬候猶暖。念爾等糴于官。可免紇干之雀。採于山。可救涸轍之魚。人或以恒燠爲憂。而予反爲爾等喜之。嘉平以後。一寒如此。暖室重裘。尙覺逼肌之苦。蔀屋甕牖。安有負背之暄。賙饑之餘。難禦寒威。老穉之類。又異强壯。爾等之父母妻子。能得一盂飯一縕袍。以濟其凍餓。而不至於呼號道塗耶。救急之政。越自前冬。設賑之期。已屆新年。夬免催科之苦。漸有待哺之所。抄飢之際。能無見漏之嘆歟。受賑之時。亦無相蒙之患歟。穀物精升斗準。而鹽鼓亦不失其味歟。守宰各盡誠勤。而吏鄕不容奸僞歟。予之夙夜憧憧。何嘗一息。而忘爾等也。特下帑需元賑外。別設一巡。卽爾兩道昨年已行之例。而今年則東南北三道之飢荒。甚於爾兩道。所以別巡之擧。先在於三道也。爾兩道之民。其不翹足。而望予曰何厚於前而薄於後歟。惟予帑藏之設。爲爾等水旱之備。爾方荐飢。予其何惜。今下京畿錢二千緡。胡椒一百斤。丹木三百斤。湖西錢三千緡。胡椒一百斤。丹木二百斤。噫。物雖鮮少。未滿旬日之食。意實慇懃。亶出宵旰之憂。爾等其諒之否。顧玆三元載屆。萬品咸蘇。今日卽漢帝頒詔之日也。如使爾等。少須臾無飢寒。則天心底豫。迄用康年。八方含哺之喜。將與爾等共之。豈不樂哉。九重深䆳。四野遠隔。付爾幾萬飢口於方岳及長吏。苟能有一分體予心者。自可無怠。又何多誥。上曰。左副承旨李養鼎出去。左承旨李亨逵牌招。使之坐直。仍命退。諸臣以次退出。
정조 8년
兼都承旨尹塾坐。行左承旨李亨逵坐。行右承旨朴祐源坐直。左副承旨李養鼎坐。右副承旨吳大益坐。同副承旨李時秀坐直。注書二員未差。假注書李敬五仕朴能源仕直。事變假注書金孝建仕。
정조 8년
傳于尹塾曰。輔養官時原任大臣閣臣諸承旨入侍。
정조 8년
以十六日專經文臣殿講處所。取稟。傳于朴祐源曰。宣政殿爲之。
정조 8년
傳于吳大益曰。同副承旨與兵曹正郞申耆入侍。
정조 8년
徐瀅修陞六。代李敬五爲假注書。
정조 8년
有政。吏批。參判金夏材。參議趙鼎鎭。行都承旨尹塾進。以徐有隣爲吏曹判書。
정조 8년
傳于朴祐源曰。新除授判書命招。同參政事。
정조 8년
再政。吏批。判書徐有隣。參判金夏材。參議趙鼎鎭。行都承旨尹塾進。以李在簡爲大司憲。金文淳爲大司諫。李謙彬爲執義。李兢淵爲司諫。金敍九爲掌令。洪聖淵金寅燮爲持平。鄭益祚李萬應爲正言。曺遠振爲校理。崔鎭夏爲兵曹正郞。李祖承徐瀅修爲兵曹佐郞。李晩秀金載璉爲童蒙敎官。李挺楫爲桃源察訪。全大重爲尙衣主簿。趙壽業爲典設別提。李興潤爲典牲主簿。金東覽爲召村察訪。
정조 8년
三政。以徐浩修爲右參贊。曺遠振爲副應敎。李憲默爲知義禁。林濟遠爲掌樂正。慶明運爲引儀。李度謙爲南學敎授。趙時俊爲奉常提調。
정조 8년
兵批。判書李𡊠病。參判洪良浩病。參議李致中病。參知鄭存中入直進。同副承旨李時秀進。以金秉一爲景福將。李德鳳爲呂島萬戶。副護軍單林濟遠李行源金敍九。副司直單李在簡金文淳安聖彬鄭在信。副司果單姜忱金履鏞徐美修李祖承徐瀅修宋時淵吳載絅。
정조 8년
傳于吳大益曰。承旨與敎官入侍。
정조 8년
以咸鏡監司移轉穀區劃。令廟堂稟旨事狀啓。傳于李時秀曰。草記稟處。
정조 8년
傳于李亨逵曰。元子宮所屬各殿差備下人及各司下屬賞格次。戶曹紬五同木八同布五同。兵曹錢三百貫木十同布八同入之事。分付。
정조 8년
朴祐源。以內醫院言啓曰。金濟默。從自願拔例收用。韓重鼎。從自願內鍼醫收用事。命下矣。三廳姑無見窠。而兩廳則元窠外。自前有加出付祿之例。韓重鼎內鍼醫加差。金濟默議藥同參加差。以爲待有窠塡差之地。何如。傳曰。允。
정조 8년
朴祐源。以內醫院言啓曰。因本院草記。韓重鼎。內鍼醫加差。金濟默。議藥同參加差事。允下矣。令該曹。依例付軍職。冠帶常仕。何如。傳曰。今日政擧行。
정조 8년
朴祐源。以司譯院言啓曰。李挺喆金履洙崔致崙。令本院。從自願拔例收用事。命下矣。李挺喆金履洙。竝漢學敎誨差定。崔致崙。倭學聰敏差定之意。敢啓。傳曰。知道。
정조 8년
朴祐源。以觀象監言啓曰。韓廷弼。從自願拔例調用事。命下矣。招問韓廷弼。則渠之所願。乃是本監三曆官。而今方有窠。依所願拔例陞差之意。敢啓。傳曰。知道。
정조 8년
李時秀。以宣惠廳言啓曰。因傳敎陪童十五人處。各米二石木五疋式題給之意。敢啓。傳曰。知道。
정조 8년
甲辰正月十五日巳時。上御元子宮。右承旨入侍時。行右承旨朴祐源。假注書徐瀅修。記事官李祖承李崑秀。以次進伏訖。上曰。相見禮時刻漸近。輔養廳等待之節。果無未備者云耶。祐源曰。皆已整待矣。上曰。時原任大臣閣臣。亦果齊會耶。祐源曰。亦皆入來矣。上曰。相見禮時。諸承旨與大臣閣臣同入。可也。仍命退。諸臣以次退出。
정조 8년
甲辰正月十五日午時。上御元子宮。時原任大臣閣臣諸承旨入侍時。奉朝賀金致仁。領府事金尙喆。判府事徐命善鄭弘淳李徽之。左議政李福源。右議政金熤。原任提學徐命膺黃景源。提學金鍾秀。原任直提學鄭民始。檢校直提學徐浩修。二直提學徐有防。原任直閣徐龍輔。檢校直閣金載瓚。行都承旨尹塾。行左承旨李亨逵。行右承旨朴祐源。左副承旨李養鼎。右副承旨吳大益。同副承旨李時秀。假注書徐瀅修朴能源。記事官李祖承李崑秀。以次進伏訖。致仁等進前曰。歲聿載新。天休滋至。聖體日益康寧。邦籙日益鞏固。而元子宮相見禮。又以上元之日順成。於萬斯年之祝。實自此始。臣民慶忭。曷有其極。命善曰。臣等今日歡祝之心。殆欲起而蹈舞。聖心嘉悅。尤當如何。福源曰。臣於九月。一番仰瞻矣。數月之間。益覺日表之岐嶷矣。熤曰。雖今日冊禮。足備應行之節文矣。上曰。予意則稍遲數月。快見步履之如儀。然後封冊未晩。而諸大臣則每每煩請。此何必如是汲汲耶。目下先務。莫切於蒙以養正四字。其所輔翼成就之責。專恃於卿等。須悉心盡職。可也。福源等曰。如臣等無似。猥膺莫重之任。揣量人器。決知其不克負荷。而今伏承責勉之音。尤切惶恧之忱矣。上曰。奉朝賀久不相見矣。兩大臣之爲輔養官。予則以爲得人。今日朝廷。欲求人望之所歸。豈有出於此乎。致仁曰。聖敎誠然矣。且聞古例。亦有以大臣爲之之時云矣。福源曰。自故相臣鄭光弼。以下。古例則不一矣。上曰。適有小饌。卿等退坐賓廳。遲待宣饌。分嘗而出去。可也。仍命諸大臣先退。仍謂諸閣臣承旨曰。卿等亦當宣饌。退待閤外。可也。諸閣臣承旨先退。上命亨逵書傳敎曰。政官牌招開政。今日所下賞典。初仕則使之當日下批。餘則次次調用事。分付。命祐源書傳敎曰。今日元子與輔養官。行相見之禮。宗社之慶。莫大於此。宜有識喜之擧。輔養官左議政李福源。右議政金熤子弟中一人。今日政。初仕調用待桂坊差出時移擬。錄事加資。臚唱執事。本宮掌務等。竝相當職調用。元子陪童等。令惠廳。優給米布。族屬。分付各該衙門或營門。從便收用輔養廳書吏中首吏。書題承傳。其餘書吏使令。從自願免賤。通禮院事知書員。帖加成給。亦令今日政成給。命亨逵書傳敎曰。元子宮次知中官李允默金景佑。各熟馬一匹面給。差備中官。各兒馬一匹賜給。排設及行禮時待令中官等。各半熟馬一匹賜給。排設司鑰。邊將除授。命祐源書傳敎曰。封冊之姑且遲待予意。廷臣豈不知之。今日相見禮順成。欣喜之心。無異封冊。今番賞典。旣皆拔例爲之。該房承宣賞典。豈獨不論。今日入侍禮房承旨尹塾加資。書訖。命退。諸臣以次退出。
정조 8년
甲辰正月十五日未時。上御觀物軒。承旨入侍時。行右承旨朴祐源。假注書徐瀅修。記事官李祖承李崑秀。以次進伏訖。上命招入陪童族屬待令者。下詢所願後。命同副承旨入侍。賤臣出傳還入。同副承旨李時秀。追入進伏。上命時秀。陪童族屬所願。一一詳錄後。出去知委於各該司。時秀先退。上命閣臣入侍。賤臣承命出。與二直提學徐有防。原任直閣徐龍輔偕入進伏。上曰。今日日氣。亦好矣。有防等曰。以上元之良辰。行莫大之盛擧。而天晴日朗。和氣若有相感者然矣。上曰。都承旨旣陞正卿。本職。似當以兼銜。啓下矣。祐源曰。然矣。上命注書出去。兼都承旨。今日政啓下。賤臣出傳還入。上命祐源書傳敎曰。輔養官子初仕人。下批後使之來待。又命書傳敎曰。入侍知申。旣已陞資。上注書上翰林。亦竝陞六。又命書傳敎曰。抄啓文臣中。時帶騎郞人改差。今日政差出。書訖。命退。諸臣以次退出。
정조 8년
甲辰正月十五日申時。上御元子宮。都承旨入侍時。行都承旨尹塾。假注書徐瀅修。記事官李祖承李崑秀。以次進伏訖。上曰。卿以今日適在禮房。大禮順成。得與賞典。因此慶陞品。豈可比論於尋常加資乎。卿心亦必欣滿矣。塾曰。正卿峻秩。在臣實是踰分。而幸覩邦慶。因此陞品。知喜而不知懼矣。上曰。兼都承旨。近來再有之矣。塾曰。禮判曾爲兼都承旨云矣。上命右承旨。來待閣臣入侍。賤臣承命出。與行右承旨朴祐源。原任直提學鄭民始。二直提學徐有防。原任直閣金載瓚偕入進伏。上命都承旨先退。民始曰。今日勞動之餘。元子宮氣候。別無添損耶。上曰。一樣矣。上謂載瓚曰。金載璉。好爲之矣。載瓚曰。感祝聖恩。不知所達矣。上命吏曹判書更爲牌招。出榻敎牌去來連爲催促。賤臣出傳還奏曰。吏曹判書再牌不進矣。上命書傳敎曰。本職雖是新除。今日開政。專爲賞典下批。分義道理。豈敢如是違牌。吏曹判書徐有隣推考。更卽牌招。斯速開政。書訖。命退。諸臣以次退出。
정조 8년
甲辰正月十五日申時。上御觀物軒。右承旨入侍時。行右承旨朴祐源。假注書朴能源。記注官金健修。記事官李崑秀。以次進伏訖。上命書傳敎曰。人日製。旣命如式設行。在外政府西壁許遞。今日政擬入。春到記不遠。人日製。一兩日內。使之出令。又命書傳敎曰。此人之功。宜有別般酬奬之擧。今日行禮。亦有效勞。李挺楫。今日政調用。上曰。原任直提學一直提學入侍。鄭民始徐有防進伏。上曰。李祖承司果勿施。以前翰林改付標以入。政望催促捧入。可也。賤臣承命出傳。還爲進伏。上曰。同副承旨入侍。李時秀進伏。上曰。注書出去。新除童蒙敎官。使之入侍。賤臣承命出。與敎官李晩秀金載璉偕入進伏。上問職姓名訖。敎晩秀曰。觀爾面貌。有大臣典刑矣。爾以輔養官之子入仕。誠可貴矣。又敎載璉曰。爾則轉罪爲榮。莫非有賢父之致。然而隄防由爾而壞了。誠不成說矣。載璉曰。聖敎及此。臣誠惶蹙萬萬矣。上命退出。又命李祖承徐瀅修入侍。賤臣承命出。與兵曹佐郞李祖承徐瀅修偕入進伏。上曰。爾輩出六後。不得如以翰注頻頻入侍。殊覺悵然矣。仍命退。諸臣以次退出。
정조 8년
兼都承旨尹塾坐。行左承旨李亨逵坐。右承旨未差。左副承旨李養鼎坐直。右副承旨吳大益坐直。同副承旨未差。注書二員未差。假注書朴能源仕李敬五仕直。事變假注書金孝建仕。
정조 8년
李養鼎啓曰。明日常參經筵。取稟。傳曰。停。
정조 8년
李養鼎啓曰。今日殿座還內後問安時。玉堂不卽來參。揆以事體。殊涉未安。入直玉堂。竝推考。何如。傳曰。允。
정조 8년
李亨逵啓曰。今日殿座時。別侍衛不可不備。兵曹判書李𡊠。卽爲牌招。何如。傳曰。允。
정조 8년
吳大益啓曰。合辭方張之時。兩司無詣臺之員。事甚未安。諸在外外。未肅拜呈告人員。竝卽牌招。何如。傳曰。允。
정조 8년
以十八日專經武臣殿講處所。取稟。傳于李亨逵曰。宣政殿爲之。
정조 8년
以禁府宋俊載李敬裕朴宗來李東稷朴孝源宋煥德李聖輪李儒慶安邁權金德老徐美修李度謙李益運申大龜李寅采鄭東觀等囚單子。傳于李養鼎曰。親臨殿講。事體何如。而許多講員之俱不能講。殊極駭然。當待能誦後放送。而適値上元翌日。旣命弛禁。其在一視之道。不可無參酌之擧。一倂付過放送。後勿如是之意。嚴飭。
정조 8년
傳于李養鼎曰。在外及未肅拜玉堂。竝許遞。前望單子入之。
정조 8년
傳于吳大益曰。副提學前望單子入之。
정조 8년
玉堂前望單子入之。副提學沈豐之。副應敎李兢淵。校理林濟遠李頤祥。副校理鄭在信。副修撰姜忱落點。
정조 8년
吳大益啓曰。新除授副提學沈豐之。校理李頤祥。方在罷散中。何以爲之。敢稟。傳曰。敍用。
정조 8년
傳于吳大益曰。玉堂不備。莫若近日。新除授副提學。待開門牌招。館錄明日爲之。
정조 8년
傳于吳大益曰。新除授玉堂。竝待開門牌招。
정조 8년
吳大益。以弘文館言啓曰。副修撰李錫夏。疏批已下。卽爲牌招察任。何如。傳曰。允。
정조 8년
司諫李兢淵。掌令宋銓。持平洪聖淵。副校理林道浩。修撰李鼎運李泰永啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意今者。遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之德也。欲體先先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年盤石之固。此先大王宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。㦧毒如鄭妻。而遽使移置於京師至近之處。巢穴得肆之地。喙息自如。防守不嚴。不但治逆之法。不當如是太緩。其爲慮患之憂。抑恐無所不至。請黜置罪人鄭致達妻爲先還配海島。仍令王府。夬正典刑。以洩神人之憤。噫嘻。痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慽我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊獜。旣已斷恩行誅矣。龜柱之凶逆。何異於賊獜。而一行一否。輿憤益激。又況以今番量翼𨩌諸逆之招觀之。根柢之所萌孽。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬安置罪人龜柱。設鞫嚴問。夬正王法。噫嘻。痛矣。從古亂逆何限。而窮凶極惡。豈有如德相者哉。虱附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。答三司曰。不允。